LIPTOV. Rodinka Benikovských z Kvačian bola voliť až podvečer. V dedine, ktorá je známa najmä navštevovanou Kvačianskou dolinou, kandiduje iba súčasný starosta. Napriek tomu miestna volebná komisia hovorí o vysokej účasti.
Rekordérom v počte najviac prihlásených záujemcov o post starostu drží tento rok Lisková. Je ich sedem. Voľby sú pokojné, ľudia v čase našej návštevy stáli pred stolom komisie v rade. Komisia odhaduje zatiaľ slušnú účasť, pomerne veľký záujem bol o prenosnú urnu.
O voľby je mimoriadny záujem v malej obci Pavčina Lehota pri vstupe do Demänovskej doliny. Už teraz tam odhadujú mimoriadne vysokú účasť. Obyvatelia si tam volia úplne nového starostu.
"Voliť pôjdeme až po robote. Drevo sa samo nepopíli ani nepoukladá. Potom sa ale vyberieme, uvidíme čo nasledujúce štyri roky prinesú," povedal Jaroslav Pozor.
Obyvatelia Liptovského Jána si vyberajú starostu v reprezentačných priestoroch tamojšej sobášnej miestnosti. "Najväčší nápor sme mali okolo desiatej, ľudia tu stáli v rade," povedali nám členovia volebnej komisie. Voľby mali zatiaľ bezproblémový priebeh, ľuďom, ktorí potrebovali vysvetliť podrobnosti okolo volieb ochotne poradili.Prečítajte si tiež:Čítajte
V Závažnej Porube ľudia voliť chodia, hoci meno budúceho starostu a deviatich poslancov už poznajú. Prihlásil sa totiž presný počet uchádzačov.
V Liptovských Sliačoch, najväčšej liptovskej obci volia v troch volebných okrskoch. Rovnako ako všade, ani tam nezaregistrovali žiadne problémy, ľudia chodia priebežne. Pred večernou omšou a po nej očakávajú viac ľudí.
Obec sa zapojila do elektronického sčítania, to znamená, že ľudia budú vedieť výsledky veľmi rýchlo. "Čo najskôr sa budeme snažiť výsledky zverejniť aj na úradnej tabuli aj na internete," povedali nám členovia volebnej komisie.
Partizánska Ľupča má veľký kataster, členky volebnej komisie mali v čase našej návštevy za sebou už výlet s urnou do horskej osady Magurka, kde trvalo žije niekoľko voličov. Zdravotný stav im nedovoľuje zísť dole do dediny, tak voľby museli prísť za nimi. Volebná komisia o nich vie, pretože na Magurku chodia vždy.
"Účasť je zatiaľ dobrá, ale musím povedať, že o komunálne voľby je väčší záujem ako napríklad o župné," povedala členka volebnej komisie.
Ján Vojteček zo Stankovian je vozičkár, voliť prišiel rovno z rehabilitačného pobytu v Tatrách. Je to poctivý volič, od osemnástich rokov nevynechal ani jedny voľby. Členovia volebnej komisie ho dobre poznajú a hoci do volebnej miestnosti nie je bezbariérový prístup, ochotne mu pomôžu prekonať schody, aby si splnil svoju občiansku povinnosť.Prečítajte si tiež:Čítajte
V Stankovanoch sa volí v dvoch volebných obvodoch, ľudia si volia nového starostu, Rudolf Baleja, ktorý obec viedol dve volebné obdobia, už nekandiduje.
V Liptovskom Hrádku volí časť voličov v pôsobivých priestoroch Národopisného múzea priamo v expozícii modrotlače. Voľby si môžu osviežiť aj rýchlou prehliadkou krásnych modrotlačových látok.
Vo Valaskej Dubovej majú na post starostu jedného kandidáta, je ním súčasný starosta. Napriek tomu popoludní odvolila už tretina voličov.
Aj na ružomberskom sídlisku Baničné chodia ľudia voliť priebežne. "Prekvapilo ma, koľko áut bolo pred školou, myslím, že účasť bude vysoká," povedal Miroslav, ktorý bol voliť s manželkou Martinou.Čítajte